ג'קו אייזנברג

ביוגרפיה

אייזנברג נולד וגדל בנתניה. בנם של מרים ורוברט, יוצאי מצרים. כשהיה בן 10 נפטר אביו מדום לב, לאחר שנתקף חרדה במהלך מלחמת המפרץ. בגיל 13 החל להופיע בטקסי בית־ספר. לאחר שסיים לימודיו בתיכון "אלדד" פנה לתחום המוזיקלי, למד נגינה בפסנתר, גיטרה, תופים ובס והחל להופיע בארץ, עם חומר מקורי שיצר בסגנונות הרוק וההיפ הופ ועם גרסאות כיסוי לשירים ישראליים מוכרים. הקים יחד עם חברו, גיא אליהו, את הלהקה "ג'אמוס" אשר מנגנת מוזיקת היפ-הופ אלקטרונית. במקביל לעשייה המוזיקלית, עבד אייזנברג למחייתו במלצרות, ובנוסף עבד כברמן במספר מקומות וכמוכר בחנות, יחד עם עיסוקו כזמר חתונות, וגנן. בשנת 2003 הוציאו "ג'אמוס", יחד עם אייזנברג, את אלבום הבכורה שלהם – "שים ת'ראש בצד", והחלו להופיע בפסטיבלים ובאירועים שונים.
אייזנברג שוחרר כחוק משירות בצבא, בין היתר בשל היותו בן יחיד לאם אלמנה.
הפריצה המשמעותית שלו הגיעה במאי 2006. לאחר ששותפו לדירה רשם אותו ללא ידיעתו למבחני תוכנית המציאות "כוכב נולד". אייזנברג עלה לגמר, שנערך ב־7 בספטמבר בפארק הירקון, וזכה במקום הראשון (המתמודדים הנוספים היו מאיה רוטמן ורפאל מירילא). בגמר שר אייזנברג את שירו של סער בדישי "אני מאבד אותך".
באודישן הראשון של אייזנברג לתוכנית ביצע את אחד משיריו המקוריים: "נרדם על החולות", אותו ביצע פעם אחת בתוכנית יחד עם המתמודדת נירית מיליס, ואף פעם אחת בגמר יחד עם נינט טייב, הזוכה של תחרות "כוכב נולד" הראשונה.
ב־31 באוגוסט, כשבוע לפני תוכנית הגמר, הוציא אייזנברג סינגל, כחלק מ"כוכב נולד", בשם "נשארתי נורמלי", אותו כתב והלחין בדומה ל"נרדם על החולות".

לאחר הזכייה

זמן קצר לאחר זכייתו עורר אייזנברג סערה תקשורתית, עקב התבטאויות בעייתיות בתקשורת בנושא אי גיוסו, וחשיפת שיר שהוקלט 4 שנים קודם לכן במסגרת ההרכב "ג'אמוס". לאחר מכן חלה ירידה בפופולריות של אייזנברג.
בראיון ב"ידיעות אחרונות" סיפר על העובדה שלא גויס לצה"ל, ואף שאינו מתחרט על כך. הראיון הוביל לתגובות חריפות בציבור במיוחד על רקע סיומה של מלחמת לבנון השנייה, וראש מועצת עומר, פיני בדש, קרא להחרמתו, קריאה שזכתה לתמיכתם של ראשי רשויות מקומיות. באותו ראיון התבטא אייזנברג בחריפות כנגד הזמר רמי קלינשטיין. חברת הליקון חזרה בה מכוונתה להוציא אלבום של אייזנברג בשל התבטאות זו.
יותר משנה לאחר החרמתו של אייזנברג, בתוכנית "המושכים בחוטים" של הוט, המשודרת בהוט בידור ישראלי, שודרה התנצלות של רוני בראון - מנכ"ל הליקון, והוא טוען כי הוא מודה שכשל בשיקול הדעת ומסיבות סובייקטיביות לגמרי נסחף לתוך ההמולה סביב אייזנברג.
אייזנברג בחר להתנצל בפני אלו שנפגעו מדבריו במסגרת טקס אנשי השנה בערוץ 2, ובאופן ספציפי בפני המשפחות השכולות. אייזנברג אמר כי החליט לבטל את הופעותיו המתוכננות ולקחת פסק זמן. אכן, במשך יותר מחצי שנה לאחר הזכייה, לא הופיע אייזנברג בתקשורת או בהופעות חיות, ונעלם מעין הציבור.
ב-13 במאי 2007 הוציא אייזנברג את הסינגל "קשה לי לא להתרגש" שכתב והלחין, ושר כדואט עם מאיה רוטמן. השיר היה שיר האודישנים של העונה החמישית של התוכנית "כוכב נולד", והפך ללהיט ברחבי הארץ.
ב-1 בינואר 2008 יצא לאור אלבום הבכורה, "ג'קו אייזנברג", בהפקת לואי להב. האלבום מכיל 12 שירים אותם כתב והלחין טרם השתתפותו בתוכנית "כוכב נולד". יצאו מתוכו הסינגלים "שר שר", "גרמת לי ללכת", גרסת אולפן חדשה לשיר "נרדם על החולות" ו"צורח". במקביל החל אייזנברג במסע הופעות ברחבי הארץ, כאשר מופע ההשקה התקיים במועדון הבארבי בתל אביב ב-13 במרץ ולאחר מכן הופיע ברחבי הארץ עם ההרכב.

2010-2015

בשנת 2010 עבר ג'קו להתגורר באמסטרדם, ובשנת 2012 חזר להתגורר בישראל.
בספטמבר 2012 יצא סינגל חדש בשם "התחלה". השיר מתאר את רצונו של ג'קו להתחיל מחדש בישראל. השיר לווה בקליפ בהפקה עצמית אשר צולם ברחובות אמסטרדם.
בפברואר 2013 יצא השיר "השרב נשבר" - הסינגל השלישי מתוך פרויקט "פנסים" של המוזיקאי אלירן אביתר לוי, אותו שר אייזנברג. הפרויקט לווה במופע גדול עם כל אומני האלבום ביניהם: ירמי קפלן, נמרוד לב, גבי שושן ועוד. המופע התקיים במועדון הבארבי במרץ 2013.
בשנת 2014 הגיש ג'קו תביעת נזיקין כנגד חברת "שידורי קשת" וכנגד חברת טדי הפקות. בתביעה ביקש לקבל פיצוי עבור נזקים שונים שנגרמו לו על ידי הנתבעות, בפרט עבור הנזק שנגרם לו בראיון שקיים עם העיתון "ידיעות אחרונות". ביום 14 באפריל 2014 דחה בית המשפט את בקשת הנתבעות לדחות את התביעה על הסף. כמו כן, פסק השופט 10,000 ש"ח שכר טרחה לעו"ד של אייזנברג ללא קשר לתוצאת המשפט.
ב-18 במאי 2015 הוציא אייזנברג את השיר "למה את מחכה" - שיר בסגנון אלקטרוני אותו כתב הלחין ועיבד בהפקה עצמית.
בספטמבר 2015 הצטרף ג'קו למופע בשם: " Just The Way You Are", מופע מחווה לשירי אלטון ג'ון ובילי ג'ואל יחד עם הזמרים עדי כהן ואילן ליבוביץ, בניצוחו של דוד קריבושי ובליווי נגנים נוספים.

2018-2019

באפריל 2018 הפיק מוזיקלית את אלבומו של הזמר גיל אבידן קסנר.
ביולי 2018, הכריז אייזנברג בעמוד הפייסבוק שלו, על חזרה לפעילות ועל צאת אלבום חדש.
ב-29 בינואר 2019, הוציא אייזנברג סינגל בשם "הימים", מתוך האלבום השני.
ב-14 באוגוסט 2019, הוציא אייזנברג סינגל נוסף מהאלבום, בשם "לא מובן מאליו".